AARHUS: Byens lys er under forandring, og spørger man beboerne i Høegh-Guldbergs Gade er det ikke til det bedre. 29.000 gamle kviksølvsarmaturer og natriumlamper med deres karakteristiske rød-gule skær erstattes med nye LED-lamper, der nok sparer på energien, men samtidigt giver et mere blåt lys.

- Der er et problem i, at man har valgt nogle kelvingrader, der ikke høre hjemme her inde i byen, siger Elle-Mie Ejdrup Hansen, der ud over at være beboer i kvarteret også er billedkunstner og arbejde med lys.

Flere af beboerne i kvarteret mener, det blå lys koldt, grimt og at det blænder, når man kigger op i lamperne.

I Aarhus har man valgt lamper med den farvetemperatur på 4.000 kelvingrader, modsat København hvor lamperne i den indre by har en farvetemperatur på 2.500 og 2.700 kelvingrader.

Hvorfor det?

- Der findes lamper med et knap så hvidt lys, men det er ikke mig der har taget den beslutning, den er der nogen andre der har taget, siger Per Kristian Jensen.

Han er ingeniør ved Trafik og Veje i Aarhus Kommune, og har fået den tvivlsomme ære at stille op under gadelamperne mandag morgen klokken syv, for at svare på spørgsmål fra en håndfuld af kvarterets beboere, hvis kamplyst ikke mindskes af, at kommunen tilsyneladende har glemt at underette dem om, at der skulle ske udskiftning i gadebelysningen.

- Vi må sætte spørgsmålstegn ved den beslutning. Vil vi have en by, der er kold i belysningen. Man har valgt nogle kelvingrader, der ikke hører hjemme her inde i byen. Hvis ikke der er den æstetisk kvalitet med i det valg, man træffer, så bliver vi nødt til som borgere at tage stilling til, om det er den rigtige beslutning Miljø og Teknik har taget, siger Elle-Mie Ejdrup Hansen.